
<סדר היום:>
<הצעת חוק חובת המכרזים (תיקון - חובת ייצוג הולם לאנשים עם מוגבלות), התשע"ה-2015,  פ/1381/20 כ/628, הצעת ח"כ איציק שמולי

>
נכחו:

<חברי הוועדה:> 
ניסן סלומינסקי – היו"ר
אורי מקלב

אוסאמה סעדי

נורית קורן

חברי הכנסת:
איציק שמולי
<מוזמנים:> 
	ירון גולן
	–
	עו"ד בלשכה המשפטית, משרד האוצר

	מירב קדם
	–
	מנהלת מינהל הרכש הממשלתי, משרד האוצר

	אלון קינסט
	–
	מרכז בכיר כלכלה ורכש במינהל הרכזש ממשלתי, משרד האוצר

	דן אורן
	–
	ראש אשכול חברתי, משרד המשפטים

	ערן טמיר
	–
	נציבות שוויון לאנשים עם מוגבלות, משרד המשפטים

	רויטל גור
	–
	ע' יועמ"ש בט"פ, המשרד לבטחון פנים

	אילן מגר
	–
	ראש מדור מסחר, המשרד לבטחון פנים

	עופרה פויר
	–
	ע' יועמ"ש משטרה, המשרד לבטחון פנים

	הילה רענן
	–
	לשכה משפטית, משרד הכלכלה

	דפנה מאור
	–
	מנהל תחום בכיר פיתוח אנשים עם מוגבלות, משרד הכלכלה

	נועה נאמן
	–
	עו"ד בנציבות שוויון, משרד הכלכלה

	ז'ניה פיכמן בנר
	–
	יועצת משפטית בלשכה המשפטית, משרד הרווחה

	רונית דודאי
	–
	ממונה שיקום ארצי, משרד הבריאות

	חגית מגן
	–
	ראש מינהל שכר והסכמי עבודה, מרכז השלטון המקומי

	נצן אלמוג
	–
	אחראית תחום תעסוקת אנשים עם מוגבלות, ההסתדרות החדשה

	גיא שמחי
	–
	הממונה על תעסוקת אנשים עם מוגבלות בהסתדר, ההסתדרות החדשה

	איתן עמרם
	–
	יו"ר ועדת מוגבלות ונגישות של לשכת עו"ד, לשכת עורכי הדין

	רועי ג'רופי
	–
	רכז פרויקט מכרזים, עמותת סיכוי

	דוד מרקו
	–
	מנכ"ל, אלווין ישראל

	דנה ברכפלד
	–
	עו"ד, אוניברסיטאות ומוסדות אקדמים

	דן אורבך
	–
	קליניקה לזכויות אנשים עם מוגבלות בעברית, סטודנט, אוניברסיטאות ומוסדות אקדמים

	אביבית ברקאי - אהרונוף
	–
	עו"ד, בזכות - המרכז לזכויות אדם של אנשים עם מוגבלויות

	גיל פנחסי
	–
	פעיל, המשמר החברתי


לרשימת השדלנים שנכחו בדיון – ראו בקישור זה.

<ייעוץ משפטי: >
נעמה מנחמי
<מנהל/ת הוועדה:>
אסף פרידמן
<רישום פרלמנטרי:>
יפעת קדם
<הצעת חוק חובת המכרזים (תיקון - חובת ייצוג הולם לאנשים עם מוגבלות), התשע"ה-2015,  פ/1381/20 כ/628, הצעת ח"כ איציק שמולי>
<היו"ר ניסן סלומינסקי:>
צהריים טובים, אני מקבל בברכה את חבריי חברי הכנסת, את מציע ההצעה, את אנשי הממלכה, את חברי העמותות והמצטרפים אלינו. כולכם ברוכים הבאים. אנחנו עוסקים בהצעת חוק חובת המכרזים (תיקון – חובת ייצוג הולם לאנשים עם מוגבלות), התשע"ה-2015. זו כבר לא ישיבה ראשונה. אני מקווה שיהיה לאל ידינו לסיים בישיבה הזו, כי הנושא הזה הוא נושא חשוב מאוד. כבר אמרתי פעם שאנשים בעלי מוגבלויות זה חלק אינטגרלי מהחברה, זה עצם מעצמותנו, בשר מבשרנו. אם הקדוש ברוך הוא ברא כך שיש להם קשיים מסוימים, אנחנו צריכים לעשות כל מה שאנחנו יכולים כדי להיות שותפים ולשפר את התנאים שלהם. אנחנו צריכים לתת לזה עדיפות, רק כדי לאזן את הסיכויים שלהם אל מול אנשים רגילים. גם זה לא מספיק. 
<אורי מקלב:>
הבעיה אחרת, אדוני היושב-ראש. הרגילים הם גם בעלי מוגבלויות. אנחנו לא מפנימים שאנחנו בעלי מוגבלויות. אנחנו מוגבלים. מה, אנחנו כל יכולים? יש כאלה שמוגבלים בזה, יש כאלה שמוגבלים בזה. כולנו בעלי מוגבלויות.
<היו"ר ניסן סלומינסקי:>
לפי דבריך, לא צריך לתת לאף אחד עדיפות.

<אורי מקלב:>

אני רק העצמתי את מה שאתה אומר, שאנחנו רואים אותם כשווים בני שווים. אם אנחנו נפנים שגם אנחנו בעלי מוגבלויות, אנחנו נראה את כולם כשווים. 

<היו"ר ניסן סלומינסקי:>
אני חושב שהקדוש ברוך הוא ברא את העולם איך שהוא ברא, אין לנו יכולת על זה. התפקיד שלנו הוא להשלים את החסר, לעזור לקדוש ברוך להגיע לשלמות. אנחנו צריכים כמה שאנחנו יכולים לעזור, כדי לשפר את המעמד, כדי לתת להם יותר יכולות. גם אחרי העדפות הם עדיין, לצערי, לא יגיעו למצב של כל אדם רגיל, ולכן אני חושב שזו חובה מוסרית שלנו ממדרגה ראשונה לעזור כמה שאנחנו יכולים, אם זה בלתת עדיפויות בכל תחום שאפשר. עשינו הרבה עבודה בתחומים אחרים. פה אנחנו נמצאים.  

<נעמה מנחמי:>
הייתה הרבה עבודה מאז הישיבה האחרונה. משרד האוצר יחד עם משרד המשפטים ומשרד הכלכלה העביר לנו נוסח. 

<היו"ר ניסן סלומינסקי:>
אנחנו בישיבה האחרונה נתקלנו בנושאים שונים, שאלנו שאלות, התחבטנו והתלבטנו עד היכן ולאיזה כיוונים אנחנו רוצים שהעדיפויות האלו ילכו. ככל שהרחבנו ובאמת רצינו, ראינו שאנחנו יותר ויותר מסתבכים ומתרחקים. אמרנו שנקבל מכם הצעה מסודרת למה אתם מתכוונים ושאם זה ייראה בעינינו, נאשר את זה. אם אחר כך יקום שוב שמולי או חבר כנסת אחר וירצה לשדרג גם את ההצעה הזאת -  בכבוד, כי אחרת נימשך, נימשך ולא נגמור עם זה. בואו תסבירו לנו מה אתם מציעים. 
<נעמה מנחמי:>
הצעת חוק עסקאות גופים ציבוריים (תיקון), התשע"ו-2016

הוספת סעיף 2ג.
1. בחוק עסקאות גופים ציבוריים, התשל"-1976, אחרי סעיף 2ב יבוא:



"ייצוג הולם
2ג.
לא יתקשר גוף ציבורי עם ספק בעסקה למכירת 


לאנשים עם

נכס או למתן שירות לגוף הציבורי אלא אם כן



מוגבלות – תנאי

נוכח מי שמייצג את הגוף הציבורי באותה עסקה,



לעסקה עם גוף

על פי תצהיר בכתב מאת אותו ספק, כי מתקיים



ציבורי


אחד מאלה:

(1) הוראת סעיף 9 לחוק שוויון זכויות לאנשים
עם מוגבלות, התשנ"ח-1998 (להלן – חוק השוויון)

לא חלה עליו;

(2) הוראת סעיף 9 לחוק השוויון חלה עליו והוא
מקיים אותה, ואם הוא מעסיק לפחות 100 עובדים

והגוף הציבורי יתקשר עימו, הוא מתחייב לפנות
למנהל הכללי של משרד הכלכלה והתעשייה או 

לעובד המשרד שהוא הסמיך לעניין זה במטרה 

לקדם העסקת אנשים עם מוגבלות."

<ירון גולן:>

בעקבות הישיבה האחרונה התכנסו נציגי הממשלה, שזה משרד המשפטים, משרד הכלכלה, המטה לשילוב אנשים עם מוגבלות ונציגי משרד האוצר, כדי לנסות לייצר נוסח שהולם את מה שהוועדה ביקשה מאיתנו. התקיימו כמה ישיבות. ניסו למצוא איזון בין שתי מטרות: מצד אחד, לקדם העסקה של אנשים עם מוגבלות, ומצד שני, לא לפגוע או כמה שפחות לפגוע ברכש הממשלתי. בעקבות הדיונים ההסכמה שעלתה הייתה שנכון יותר לתקן את חוק עסקאות גופים ציבוריים, לא את חוק חובת המכרזים, ולחייב ספק שיזכה במכרז או שהמדינה תתקשר איתו בפטור לשני דברים: אל"ף, שהוא עומד בהוראת סעיף 9 לחוק, שהבנו היום שיש בעיה עם עמידה של ספקים בקיום הסעיף הזה, ובי"ת, התחייבות שלו לפנות למשרד הכלכלה על מנת שביחד ייצרו תהליך של קליטת אנשים עם מוגבלות בתוך אותו מקום עבודה. 

<דן אורן:>
אם הוא מעסיק פחות מ-100.

<ירון גולן:>
כן.

<היו"ר ניסן סלומינסקי:>
מה החוק אומר?

<ירון גולן:>
חוק עסקאות גופים ציבוריים קובע כל מיני הוראות. סעיף 2 קובע הוראות לגבי תצהירים שצריך להגיש ספק.
<היו"ר ניסן סלומינסקי:>
לפני התצהירים, האם החוק קובע שאדם שיש לו עסק צריך להעסיק אנשים, לא צריך?
<ירון גולן:>
סעיף 9(א) לחוק השוויון אומר: "ראה מעסיק כי בקרב עובדיו אין ביטוי הולם, בנסיבות העניין, לייצוגם של אנשים עם מוגבלות, יפעל לקידום הייצוג ההולם, לרבות ביצוע התאמות." 

<היו"ר ניסן סלומינסקי:>
מה זה "הולם"?

<ירון גולן:>
אין הגדרה בחוק למה זה הולם, יש הגדרה למעסיק. מעסיק הוא מעסיק שמעסיק לפחות 25 עובדים.
<דן אורן:>
למען הדיוק, מעסיק הוא מעביד שמעסיק יותר מ-25 עובדים. החוק עצמו לא מתייחס למה הוא ביטוי הולם, אבל לעניין הזה, כפי שהצבענו בישיבות קודמות, נחתם הסכם קיבוצי שהורחב בצו הרחבה על ידי שר הכלכלה לפני כשנתיים. ההסכם הזה קובע מה ייחשב כייצוג הולם. מדובר על 2%  בשנה הראשונה. 

<דפנה מאור:>
שכבר עברה.

<דן אורן:>
כפי שדפנה אומרת, השנה הזאת כבר עברה, אז זה בעצם 3%. יש גם חובה על מעסיק, לפי ההסכם הקיבוצי וצו ההרחבה, שמעסיק מעל ל-100 עובדים, למנות אחראי, ממונה על הנושא הזה של קידום שוויון זכויות לאנשים עם מוגבלות בקרב העובדים.  

<היו"ר ניסן סלומינסקי:>
אני מבין שיכול להיות שיש עסקים שיש להם פטור וזה לא רלוונטי מבחינתם.
<גיא שמחי:>
רק בענף הבנייה.
<היו"ר ניסן סלומינסקי:>
אולי יש עוד ענפים.

<דן אורן:>
הפטור שהחוק קובע הוא בעניין מספר העובדים, כלומר, מי שיש לו פחות מ-25 עובדים. 
<היו"ר ניסן סלומינסקי:>
האם יש סוגים שונים של עבודה שבהם אין יכולת לממש את זה, או שההסכם משחרר?
<ירון גולן:>
בתחום הבנייה ובענף עבודה עונתי. הצו אומר ככה: "מעסיקים המעסיקים פחות מ-100 עובדים. ולעניין זה – בקרב מעסיק בענף הבניין, לא יימנו עובדים המועסקים במקצועות תפסנות, רצפות, בנאות, טיח וברזל. ובקרב מעסיק בענף עבודה עונתי, מניין העובדים ייבחן ב-1 בינואר לפי ממוצע של 12 החודשים האחרונים".
<דן אורן:>
יש סמכות ברשות שר הכלכלה, שזה מופיע בסעיף 9(ג)(3) לחוק שוויון זכויות לאנשים עם מוגבלות, לקבוע סייגים לחובות מעביד. זאת סמכות שלא  מופעלת.  

<היו"ר ניסן סלומינסקי:>
זאת אומרת, הוא יכול לשחרר. 
<דן אורן:>
כן. כשעשינו את החוק ב-1998, חשבנו על ההיבט הזה. התיקון שאנחנו מציעים הולך בעקבות החוק. 

<היו"ר ניסן סלומינסקי:>
למה משמש המספר 100? 

<דן אורן:>
יש 4 רמות לפי המצב המשפטי הקיים ולפי מה שאנחנו מציעים עכשיו. יש מעסיק שמעסיק עד 6 עובדים. הוא פטור מכל חובה. יש את המעסיק שמעסיק מ-6 עד 25. הוא חייב. אסור לו להפלות מחמת מוגבלות, שזה כולל לבצע התאמות שלא מטילות עליו נטל כבד מידי. יש חובות יזומות של מעסיק שמעסיק יותר מ-25 עובדים. גם שם יש חלוקה בין מי שמעסיק בין 25 עד 100 עובדים, שזו חובת הייצוג ההולם שדיברנו עליה. לפי צו ההרחבה, מי שמעסיק 100 ויותר חייב למנות אחראי. 

<היו"ר ניסן סלומינסקי:>
התוספת זה רק אחראי, האחוזים נשארים אותם אחוזים.
<דן אורן:>
אנחנו הולכים עם המצב המשפטי הקיים הזה.
<גיא שמחי:>
זו גם תכנית עבודה.

<דן אורן:>
 חוק עסקאות גופים ציבוריים הוא חוק שנחקק ב-76. הוא כלי שיש בו הרבה עוצמה בהתקשרות של משרדי ממשלה, רשויות מקומיות וכו', כדי לאכוף את חובות הדיווח בתחום המיסוי. מאוחר יותר הוא תוקן, כדי להשתמש בכלי הזה של ההתקשרות הממשלתית לאכוף את חוק שכר מינימום וחוק עובדים זרים. לפי חוק עסקאות גופים ציבוריים, שזה חל על התקשרות במכרז ושלא במכרז - -  

<היו"ר ניסן סלומינסקי:>
עכשיו משתמשים בו גם לנושא של העסקה של אנשים עם מוגבלות.
<דן אורן:>
עכשיו מוסיפים העסקה של אנשים עם מוגבלות כך שגוף ציבורי, שזה משרד ממשלתי, רשות מקומית וכו', לא יוכל להתקשר עם ספק, אלא אם כן הוא מצהיר את התצהיר שנעמה הקריאה. אם חובת הייצוג ההולם לא חלה עליו, זה מה שהוא מצהיר. 

<היו"ר ניסן סלומינסקי:>
הכל הולך לפי ההצהרה שלו.

<דן אורן:>
אם יש לו בין 25 עד 100 עובדים, הוא מצהיר שהוא פועל לקיום חובת הייצוג ההולם. אם יש לו 100 ומעלה עובדים, הוא מצהיר שהוא יפנה למשרד הכלכלה.
<היו"ר ניסן סלומינסקי:>
לנושא של אחראי?

<דן אורן:>
לא. הרעיון פה הוא שככל שהמעסיק גדול יותר כך יש לו יותר אפשרויות. הוא יוכל לעשות איזו שהיא תכנית בסיוע של משרד הכלכלה והגורמים שפועלים מטעם משרד הכלכלה. 

<היו"ר ניסן סלומינסקי:>
הוא בכל מקרה צריך להצהיר שיש לו את האחוזים הנדרשים. זה שיש לו יותר מ-100 עובדים, צריך להצהיר שהוא מינה מישהו שמטפל בהם. 
<דן אורן:>
לא. הוא מצהיר שהוא מקיים את סעיף 9. מה סעיף 9 אומר? הוא לא אומר שהוא חייב באותם אחוזים. אם הוא רואה שאין לו ייצוג הולם, הוא צריך לפעול לקידום ייצוג הולם. זה לא שהוא חייב. זו חובה יותר מתונה - לדעתי גם יותר ריאלית - מחיוב. אם אתה רואה שאין לך ייצוג הולם, שאין לך את אותם 3%, אתה צריך לפעל לקידום ייצוג הולם. 

<היו"ר ניסן סלומינסקי:>
על זה אתה צריך להתחייב.

<דן אורן:>
כן.

<היו"ר ניסן סלומינסקי:>
האם ההתחייבות הזאת מספיקה כדי שתוכל לחתום על חוזה, למרות שבפועל אין לך את הדרישה של סעיף 9? 

<דן אורן:>
מספיק שאתה פועל.

<איציק שמולי (המחנה הציוני):>
נציגי הממשלה, זה בסדר שהבאתם לפה הצעה, אבל אני חושב שמן הראוי היה לדבר עם יוזם ההצעה לפני שהגעתם לוועדה.  
<דן אורן:>
אני מתנצל, זה היה בגלל הלחץ.

<איציק שמולי (המחנה הציוני):>
ביחס לחובות של העסקת אנשים עם מוגבלות למעסיק שמעסיק מ-25 עד 100 עובדים ולמעסיק שמעסיק 100 עובדים ויותר, במה תורמת ההצעה הזאת בכל מה שקשור לעידוד של אותם עסקים להעסיק אנשים עם מוגבלות?
<היו"ר ניסן סלומינסקי:>
הוא מחייב אותם לעשות את זה.

<דן אורן:>
מדובר באותו רעיון של הצעת החוק המקורית. זה רעיון שקיים בכמה וכמה מדינות, בראש וראשונה ארצות הברית. זה סוג של אכיפה מינהלית. החובה קיימת. איך אפשר לאכוף את החובה? זו לא עבירה פלילית לא לקיים ייצוג הולם למי שלא עושה את זה, אבל אדם עם מוגבלות, ארגון שמקדם זכויות של אנשים עם מוגבלות או נציבות שוויון זכויות לאנשים עם מוגבלות יכולים להגיש תביעה אזרחית. מבחינת דרכי האכיפה, החוק הזה מוסיף עוד כלי במובן זה שהוא קושר בין החובה להתקשרות.
<היו"ר ניסן סלומינסקי:>
אם כל החברות במשק ידעו שלא ייחתמו איתם חוזים על ידי המדינה אלא אם כן הם ימלאו את החוק והם יטמיעו את זה, זאת תהיה הדרך הכי חזקה כדי שהם ימלאו את החוק.
<דן אורן:>
יש משמעות לזה שאדם מצהיר.

<איציק שמולי (המחנה הציוני):>
אני חושב שנצטרך למצוא איזו שהיא דרך למנוע את זה שכל שנה בן אדם יגיד שהוא מתאמץ  לקיים את החוק.  

<היו"ר ניסן סלומינסקי:>
אנחנו נצטרך להכניס נושא של זמן. אם האיש מצהיר שהוא עונה על סעיף 9, אין לנו בעיה, צריכים רק לבדוק שאכן הוא עונה. צריך לבדוק שהוא עונה על הייצוג ההולם כפי שמופיע. פה יש משהו רך יותר, שהוא חותם שהוא מתחייב. יש שני מצבים. יש מצב אחד שהאיש בא ואומר: רבותיי, יש לי יותר מ-25 פועלים, 3% מהם הם אנשים עם מוגבלויות. מהבחינה שלנו העירייה יכולה לחתום איתו חוזה. כאן באים ואומרים שאם לאיש הזה יש רק אחוז אחד, הוא צריך לחתום שהוא מצהיר שהוא מתחייב לממש את החוק, זאת אומרת, להגיע ל-3%. אנחנו רק אומרים שעצם זה שהוא יודע שלא יחתמו איתו חוזה אלא אם כן הוא יגיע ל3% יהווה אמצעי לחץ גדול. זה אמצעי לחץ גדול אם הוא כבר בא ואומר שהוא מממש את זה. אם אנחנו מקבלים ממנו התחייבות שהוא יממש, מוכרחים לעשות שני דברים: אל"ף, לקבוע זמן.
<ירון גולן:>
אלה שני דברים מצטברים. הוא קודם כל אומר שהוא עומד בהוראת סעיף 9, זאת אומרת, הוא מקיים את חובת הביטוי ההולם, כאשר  חוץ מזה הוא מתחייב לפנות למשרד הכלכלה.
<היו"ר ניסן סלומינסקי:>
אתה מדבר על מעל 100 עובדים. אני מדבר על בין 25 ל-100 עובדים. יש שני מצבים. יש מצב שהוא בא ואומר: רבותיי, אני מקיים את החוק, יש לי 3% או יותר. אז אין לנו בעיה, העירייה יכולה לחתום איתו חוזה. אם יש לו 40 פועלים ועדיין אין לו את ה-3%, הוא יכול לחתום על זה שהוא יממש.
<דן אורן:>
החוק לא מחייב אותו בפעולה. 

<היו"ר ניסן סלומינסקי:>
אתם הסברתם שאתם רוצים שהוא יגיע ל-3%.
<נעמה מנחמי:>
הכוונה במילה "מקיים" זה שהוא מקיים את ההשתדלות.

<היו"ר ניסן סלומינסקי:>
הסברתם שהוא צריך לחתום שהוא יממש את החוק.

<אוסאמה סעדי (הרשימה המשותפת):>
אין חובה של 3%.

<נעמה מנחמי:>
החוק אומר שהוא ישתדל.

<דן אורן:>
הוא צריך לפעול בצורה רצינית.
<היו"ר ניסן סלומינסקי:>
מה אומר סעיף 9?
<דן אורן:>
"ראה מעביד כי בקרב עובדיו אין ביטוי הולם, בנסיבות העניין, לייצוגם של אנשים עם מוגבלות, יפעל לקידום הייצוג ההולם."
<היו"ר ניסן סלומינסקי:>
מה ההרחבה אומרת?
<דן אורן:>
צו ההרחבה רק מגדיר מה הוא ייצוג הולם. ייצוג הולם זה  3%.
<היו"ר ניסן סלומינסקי:>
זאת אומרת, סעיף 9 אומר שאדם שיש לו יותר מ-25 עובדים, יפעל כדי להגיע ל-3%.

<דפנה מאור:>
צו ההרחבה מתייחס ל-100 עובדים ומעלה.
<היו"ר ניסן סלומינסקי:>
מה בין 25 ל-100?

<דפנה מאור:>
נשאר ייצוג הולם עמום.

<היו"ר ניסן סלומינסקי:>
אני מבין שבסעיף 9 כתוב שאדם שיש לו בין 25 ל-100 עובדים צריך לשאוף שיהיה אצלו ייצוג הולם. מעל 100 עובדים צריך, בנוסף לייצוג ההולם, שיהיה גם מישהו שיטפל, מישהו שידע לנהל את זה.
<ירון גולן:>
צו ההרחבה קובע שני דברים. 

<היו"ר ניסן סלומינסקי:>
מה כתוב בחוק?

<דפנה מאור:>
בחוק אין התייחסות.
<היו"ר ניסן סלומינסקי:>
אין התייחסות למי שמעסיק בין 25 עד 100?

<דפנה מאור:>
לא. 

<היו"ר ניסן סלומינסקי:>
 
האם החוק אומר שאדם שיש לו עד 25 עובדים צריך לפעול לכך שיהיה ייצוג הולם?
<דן אורן:>
כן, בלי הגדרה של ייצוג הולם. 
<היו"ר ניסן סלומינסקי:>
צו ההרחבה בא ואומר שמעל 25 עובדים צריך ייצוג הולם של 3%?
<ירון גולן:>
הוא לא מתייחס ל-25 עד 100, הוא מתייחס רק למעסיק מעל 100. הוא קובע שני דברים: אל"ף, ביטוי הולם של 3%, ובי"ת, להביא מישהו שיהיה אחראי. 

<היו"ר ניסן סלומינסקי:>
מה הדין לגבי מעסיק שמעסיק בין 25 ל-100?
<ירון גולן:>
אין התייחסות.
<גיא שמחי:>
אין הגדרה לכמה. אין מספר, אין מדד.

<נורית קורן (הליכוד):>
צריך לתקן את זה. 

<היו"ר ניסן סלומינסקי:>
אנחנו עושים צחוק אם סעיף 9 רק אומר שאדם יפעל לייצוג הולם. מה זה ייצוג הולם אם החוק לא מגדיר לו? 

<איתן עמרם:>
סעיף 9 הוא סעיף ללא שיניים. זה מה שקורה עד עכשיו. 
<גיא שמחי:>
סעיף 9 מתייחס להגדרת החוק. הגדרת החוק הרבה יותר רחבה, לכן למעסיק יהיה יותר פשוט לעשות את זה.

<היו"ר ניסן סלומינסקי:>
אתם באים ואומרים שהתוספת תאמר שאם עסק רוצה לחתום עם רשות מקומית, הוא צריך יהיה להתחייב לממש. 

<ירון גולן:>
הוא צריך להצהיר שהוא עומד בהוראת סעיף 9. אם זה מעסיק מעל 100 איש, הוא צריך גם להצהיר שהוא יעמוד בצו ההרחבה. הוא צריך להתחייב לפנות למשרד הכלכלה על מנת לבנות תכנית לקידום אנשים עם מוגבלות. 
<היו"ר ניסן סלומינסקי:>
הוא צריך להצהיר שהוא מתחייב שהוא עומד, או שהוא יעמוד? לפי ההצעה שאתם מציעים פה, מה הוא מתחייב? 

<איתן עמרם:>
רק לפנות. 

<ירון גולן:>
הוא מתחייב לפנות למשרד הכלכלה במטרה לקדם העסקת אנשים עם מוגבלות.
<היו"ר ניסן סלומינסקי:>
אתה מדבר רק על אלה שיש להם מעל 100?
<ירון גולן:>
כן.

<היו"ר ניסן סלומינסקי:>
אם למעסיק שמעסיק מעל 100 עובדים יש 3% - הכל טוב.
<ירון גולן:>
לא, מדובר בשתי הוראות נפרדות. בלי כל קשר לזה שהוא עומד בצו ההרחבה ויש לו 3%, אנחנו מבקשים שהוא יפנה למשרד הכלכלה. 

<היו"ר ניסן סלומינסקי:>
זה הסעיף השני. אם יש לו 3%, הוא מסודר בהיבט הזה, הוא רק צריך לפנות כדי לקבל מהם הנחיות. 
<ירון גולן:>
כדי לקדם העסקת אנשים.

<היו"ר ניסן סלומינסקי:>
למה לקדם, הרי הוא כבר מעסיק? אם יש לו מעל 100 עובדים אבל אין לא ייצוג של 3%, מה מצבו, מה קורה איתו? הוא יכול לחתום חוזה עם העירייה?
<ירון גולן:>
לפי התיקון לצו ההרחבה הוא צריך להראות שהוא עשה את כל המאמצים הנדרשים כדי להגיע לרף של ה-3%. אם הוא מראה שהוא עשה את זה, הוא עומד בהוראת סעיף 9. אם הוא לא עשה את זה, הוא לא יכול לחתום על תצהיר להתקשר עם המדינה.

<היו"ר ניסן סלומינסקי:>
איך עושים את הדבר הזה? איך הוא מראה שהוא עשה?

<דן אורן:>
התיקון שאנחנו עושים לא מתייחס לאיך רואים בהמשך שהוא מקיים את זה. 
<היו"ר ניסן סלומינסקי:>
אלא מה?

<דן אורן:>
אנחנו רצינו שהדרישות לא יהיו יותר מידי מכבידות ומקשות על המכרז, לכן התפישה הייתה שמספיק שהוא מצהיר.

<היו"ר ניסן סלומינסקי:>
מה הוא מצהיר?
<דן אורן:>
שהוא פועל.
<היו"ר ניסן סלומינסקי:>
נניח שהוא פועל 10 שנים, כי הרי החוק מחייב אותו בלי קשר למכרז לפעול.
<דן אורן:>
איך יראו אם הוא פועל או לא פועל?
<היו"ר ניסן סלומינסקי:>
לא  רק יראו. בלי קשר לתיקון הזה, החוק מחייב אותו לפעול. כבר 9 שנים הוא פועל ואין כלום. מה עכשיו יקרה? 

<איתן עמרם:>
עוד 10 שנים הוא יפעל. 
<דן אורן:>
אם תובעים אותו על הפרת סעיף 9, מאוד יכול להיות שבית הדין לעבודה ייתן משקל נוסף לכך  שהוא ספק שחתם על תצהיר שכזה. 

<היו"ר ניסן סלומינסקי:>
לפני שהוא חותם על התצהיר יש חוק שמחייב אותו לפעול. אם יתבעו אותו לבית הדין לעבודה על זה שהוא לא מקיים את החוק, זה אותו דבר, לא?
<דן אורן:>
זה בלי קשר לחוק הזה. החוק הזה אומר שאדם מתחייב בתצהיר שהוא פועל. זה מעבר לחובה המשפטית שיש לו.
<היו"ר ניסן סלומינסקי:>
זה יותר חזק מאשר החוק שקיים?

<דן אורן:>
כן.

<ערן טמיר:>
רציתי לעשות איזו שהיא הבהרה של המצב המשפטי הנוכחי, אבל זה כבר נעשה. אם הוועדה מתכוונת ללכת עם הצעת החוק שהונחה כאן, צריך לראות כמה דברים. אחד, האם כשאנחנו מתייחסים לסעיף 9, אנחנו מתייחסים לסעיף 9 עם כל מה שנבנה ממנו בשנתיים האחרונות, קרי: האם זה כולל את ההגדרות של ההסכם קיבוצי, האם זה כולל פרמטרים אחרים. אם מתייחסים רק לסעיף 9 ולהגדרה הרחבה של אדם עם מוגבלות בחוק, אנחנו מדברים על משהו מאוד מאוד רחב. אני לא בטוח שהוא משרת את הרציונל האמיתי שאנשים עם מוגבלות חמורה יקודמו ויהיו מועסקים יותר ממה שהם היו. שתיים, יש פה שאלות שצריך לדון בהן. הרבותא המרכזית כמו שאני רואה אותה היא לגבי מעסיקים יחסית גדולים עם לפחות 100 עובדים. הם צריכים לפנות למשרד הכלכלה, ללכת יד ביד.
<היו"ר ניסן סלומינסקי:>
הם צריכים להצהיר שהם יפנו.
<ערן טמיר:>
הם צריכים לפנות. 

<איתן עמרם:>
רק לפנות, לא להצהיר.

<היו"ר ניסן סלומינסקי:>
זה יותר חזק מאשר חוק שאומר שהוא צריך למנות 3%?
<ערן טמיר:>
עוד לא אמרתי את זה. אני מבקש שהוועדה תשקול לא להסתפק פה רק בהפניה, אלא שהם יעברו תהליך שלם יחד עם משרד הכלכלה, נניח בטווח של שנה, על מנת להטמיע את כל העקרונות של העדפה מתקנת, את כל הדברים שנמצאים היום בתוך סעיף 9. צריכה להיות איזו שהיא בקרה אם הם לא עושים את זה. אם הם רק פונים למשרד הכלכלה ומשם והלאה הם לא משתפים פעולה עם משרד הכלכלה, צריך להיות לזה איזה שהוא מחיר, אולי למנוע מהם לגשת למכרזים חדשים. אני לא יודע בדיוק מה, אבל זה חייב להיות. צריך שתהיה חובת פרסום של המידע הזה, של התכנית שלהם, כדי שגם ארגוני עובדים, גם ארגונים של זכויות לאנשים עם מוגבלות יוכלו לייצר איזו שהיא בקרה.
<היו"ר ניסן סלומינסקי:>
אני מבין שבחוק היום יש חובה לפעול כדי לתת ביטוי הולם. אנשי הממלכה, אתם עכשיו אומרים שהחוק הזה ייתן איזה שהוא שלייקס בכך שהאדם יפעל, לא רק יצהיר שהוא מתכוון לפעול. אם הוא לא יפעל, לא עשינו כלום. 
<דפנה מאור:>
אנחנו במשרד הכלכלה מפעילים היום מרכזי תמיכה שהתפקיד שלהם הוא לעמוד בקשר עם המעסיקים, לבנות תכנית על מנת להגיע לאותו יעד. אי אפשר להגיע בצורה פשוטה, לצערי, לקליטה, לא משנה אם זה יהיה אחוז, 5% או כל אחוז אחר. זה תהליך שחלק מהמעסיקים צריכים לעבור. לא יעלה על הדעת, וגם זאת לא הכוונה, שמעסיק יפטר עובדים על-מנת לקלוט עובדים עם מוגבלות. יש פה איזה שהוא תהליך. אנחנו באנו ואמרנו שהחובה של מעסיק שיזכה במכרז היא לעבור את התהליך עם מרכזי התמיכה. הם עושים איתו תכנית עבודה, מלווים אותו בתהליך הסינון, בגיוס ובתהליך העבודה. כשאנחנו מדברים על מתחייב לפנות למשרד הכלכלה, זו לא איזו שהיא אמירה בעלמא, זה משהו קונקרטי. אני לא מדברת על אכיפה, אני מדברת קודם כל על המהות.
<היו"ר ניסן סלומינסקי:>
את מדברת רק על אלה מעל 100. מה קורה עם מעסיק שמעסיק בין 25 ל-100 עובדים?
<דפנה מאור:>
אדוני, כל מעסיק יכול לפנות אלינו. לי אין שום בעיה עם זה שזה יכלול גם מעסיקים שמעסיקים פחות מ-100 עובדים.
<היו"ר ניסן סלומינסקי:>
כתוב פה שאותו מעסיק לא חייב לפנות אלייך, לא כתוב כאן שהוא חייב לפנות אלייך.
<ערן טמיר:>
כתוב שהוא חייב לפנות, לא כתוב שהוא חייב לשתף פעולה. 
<היו"ר ניסן סלומינסקי:>
דיברתי על מעסיק שמעסיק בין 25 ל-100 עובדים. בהצעה שאתם מציעים עכשיו אין שום הצהרה שהוא מתחייב להיכנס למסגרת שהיא מציגה. 
<ירון גולן:>
אנחנו ניסינו למצוא איזון בין עסקים קטנים לבינוניים. אתמול היה דיון בוועדת הכלכלה על הצעה לתיקון חוק חובת המכרזים, לתת להם עדיפות. הם טוענים למגבלות רגולטוריות קשות שלנו כלפיהם.  חשבנו שהאיזון של 100 עובדים למעסיק זו נקודה נכונה. מפה זה הגיע.
<איציק שמולי (המחנה הציוני):>
ירון, אנחנו מוטרדים מהעובדה שיכול להיות מצב שבן אדם עושה צחוק מהממלכה שנה אחרי שנה. בואו נסתום את החור הזה. בוא נבוא ונגיד שאם מישהו הגיש פעם אחת את ההצהרה הזאת, את התצהיר שהוא הולך לפעול, כאשר אנחנו רואים שבפעם הבאה שהוא ניגש לאותו מכרז המצב בחברה שלו נשאר בדיוק אותו דבר - - בואו נגיד בחוק שאנחנו לא עושים מאיתנו צחוק.

<היו"ר ניסן סלומינסקי:>
אני מבין שיש אצלכם, כמו שהסברת, תהליך מאוד רציני, מאוד מתקדם. לא כל עסק פרטי יכול בקלות להכניס. הוא לא יכול סתם להוסיף מישהו מעבר למה שהוא צריך. יש לכם גם פיקוח על מה שנעשה. הדרישה שלנו צריכה להיות שאותו עסק ייצור קשר איתכם, שייכנס לתוך התהליך שלכם. עליכם אנחנו יכולים לסמוך שאתם עושים את המקסימום כדי שכל עסק לפי אופיו, טבעו והמשמעויות שלו יכניס כמה שיותר אנשים בעלי מוגבלויות. אם אנחנו נצליח להכניס בחוק מחויבות שאותו אחד ייצור איתכם קשר, אנחנו יכולים להיות בטוחים שמכאן ולהבא יש מישהו שיודע להכשיר, יודע לפקח ולקדם את זה.
<דן אורן:>
בנוסח שהגשנו החובה היא רק לפנות, לא יותר מזה.
<היו"ר ניסן סלומינסקי:>
אם הדרישה שאותו אחד צריך ליצור קשר עם המטה לשילוב במשרד הכלכלה תהיה מקובלת עלינו, מאותו רגע שהוא ייצור קשר אני יכול לסמוך עליהם שהם עושים את העבודה, שהם בודקים מה המפעל יכול, מה הוא לא יכול. זה יהיה מבחינתנו התקדמות גדולה. 

<ערן טמיר:>
חייבת להיות איזו שהיא בקרה על זה.

<היו"ר ניסן סלומינסקי:>
בקרה צריכה להיות על שני דברים: אל"ף, על כך שהוא מתחייב שהוא יעשה את זה, ובי"ת, שאם הוא נמצא בתוך התהליך הוא באמת מממש אותו. אם הוא נמצא בתוך התהליך, אני סומך על היחידה שתוכל לדווח: תשמעו, האיש הזה סתם עושה צחוק, הוא רק בא לחתום, הוא לא עושה שום פעילות, ואז יכול להיות שלמכרז הבא תשבו פה ותגידו: חבר'ה, אין ערך לכל ההתחייבויות של האיש הזה, הוא לא עושה. זה מצב שפחות מדאיג אותי, כי הוא כבר נמצא אצלם בידיים. הבעיה שלי זה איך אני יכול לוודא שאם הוא מתחייב לפנות אכן זה מתממש. פה יכול להיות שזה יותר קל, כי מאחר ומדובר כאן בגופים ציבוריים או ממשלתיים, אפשר לדרוש מכל רשות שחותמת איתו התחייבות להעביר את המידע ליחידה לאנשים עם מוגבלות במשרד הכלכלה. זה דבר שאנחנו  יכולים לדרוש מכל רשות. 

<גיא שמחי:>
אני מאוד מסכים עם חבר הכנסת שמולי. כל הנושא של האכיפה או של העבודה עם משרד הכלכלה הוא נכון. אני חושב שהמוסד המקצועי בתחום הזה יוכל ללוות תכניות, שזה מה שהוא עושה כבר היום, רק צריך לתת לו את הסמכות להחליט מתי גוף עסקי עומד בייצוג ההולם, מתי לא. אני חושב שחשוב שזה יהיה שם. צריך לנסות למצוא איזו שהיא הגבלה, כמו שאומר חבר הכנסת שמולי, שזה לא יימשך לתקופת זמן  ארוכה. קחו לדוגמה את גרמניה. אחוז האבטלה בקרב אנשים עם מוגבלות בגרמניה עומד על 11%, כאשר האחוז של האבטלה הכללי עומד על 6%. הפער הוא 5%. הממשלה עשתה שם מאמצים רבים כדי לקדם את זה. 

הדיון שאנחנו מקיימים כרגע הוא כלי שיוכל לסייע. לראשונה הממשלה תוכל לסייע ולתרום לתהליך שהחברה התחילה אותו, שזה ההסתדרות והמעסיקים, כדי לקדם את הנושא הזה. לא צריך לפחד פה, משום שמי שיתאמץ, מי שירצה ויהיה מחויב לעשות את זה, יצליח לעשות את זה. לא צריך להיבהל פה. משרד המשפטים לא צריך להיבהל מהנושא הזה. צריך להבין שאנחנו עוסקים פה בתהליך חברתי,  אנחנו עוסקים באחת מהמהפכות החשובות ביותר שהתרחשו במדינה הזאת. צריך לקיים את זה. צריך לעזור לאנשים לעבור את המחסומים, את המגבלות, לא לפחד לחייב אותם לעמוד במה שהם צריכים לעמוד.

<איתן עמרם:>
אני מנסה להקיש מהעבר. מאז שסעיף 9 חוקק אין לו שיניים, לא ראינו שום שינוי בהעסקת אנשים עם מוגבלויות. אם אנחנו נאשר את הדבר הזה, לכאורה הפנייה מזכה אותנו בקבלת המכרז רק אם נפנה. אני עכשיו חוזר מוועדת שקיפות. גם אם אני פונה, לא בהכרח יחזרו אלי. אנחנו משערים שיהיו עשרות, אם לא מאות של פניות. האם היחידה מסוגלת לטפל בפניות האלו? לטפל בפנייה זה להכין תכנית. אני יודע כמה מכרזים נמצאים כל יום באתרי האינטרנט הממשלתיים. זה יהיה עומס אדיר, לא יוכלו לעמוד בזה. רוצים להתקדם? אין בעיה, שהאינסנטיב יהיה על המעסיק. אם הוא רוצה לזכות, שקודם יראה. אם הוא לא מראה וזוכה, שכל חודש ישלם x כסף עד שהוא ישלים את ה-3%. ככה הוא יעשה את כל הפעולות. לא צריך לזרוק את זה על משרדי הממשלה שגם ככה קורסים. הם יצטרכו תוספת כוח אדם. לעשות תכניות זה לא קל. גם אני מעסיק אנשים עם מוגבלויות. זה לא מהיום למחר. אני חושב שאם נסכים למה שמוצע, זה פשוט יהיה לזרות חול, לא נצליח להשיג מזה שום דבר, ובעוד 5 שנים נשב ונגיד: אוקי, חשבנו, לא עבד.
<איציק שמולי (המחנה הציוני):>
אם תעלה הסתייגות כזאת אני כמובן אתמוך בה. אני רוצה להזכיר לכולם איפה התחלנו. בכל החוקים שאנחנו מקדמים למען אנשים עם מוגבלות מגיע הרגע הזה שבו מנסים על הצעת החוק להלביש את כל צרות העולם. הצעת החוק המקורית ביקשה לתת הסמכה כללית לממשלה לעשות את ההפליה המתקנת לטובת אנשים עם מוגבלות. בא היושב-ראש והיועצת המשפטית ואמרו שזה לא מספיק טוב, שצריך להכניס שיניים לחוק. אני מוטרד כמוך מזה שאין עדיין אכיפה ועדיין לא סתמנו את הפירצה של מה קורה אם מישהו בא ועושה צחוק מהמנגנון. זה הדבר שמטריד אותי. לא צריך לקחת את זה לצד השני של המטוטלת, להגיד שהצעת החוק הזה היא זריית חול בעיני הציבור.
<איתן עמרם:>
מה פה נותנים? נותנים העדפה לגוף שיפעל.
<דן אורן:>
לא העדפה.

<איתן עמרם:>
יהיה מצב היפותטי שבו יקבלו מאות פניות, לא נבדיל בין אדם לאדם, כולם יעמדו בהתחייבויות האלו. 

<גיא שמחי:>
צריך יהיה לתת כלים למשרד הכלכלה כדי ליישם את זה. 

<אוסאמה סעדי (הרשימה המשותפת):>
הנושא חשוב מאוד. העניין של אנשים עם מוגבלות באמת מטריד את כולנו. באמת צריך לתת להם ייצוג הולם והעדפה מתקנת. כמי שמייצג אוכלוסייה שיש לגביה חוקים, תקנות, עניין של ייצוג הולם שהממשלה קבעה יעד של 10%, זה לא תמיד מתממש. לפעמים גם כשאין עונשים עצם ההכרזה חשובה, זה מדרבן את האנשים. אם צריך לחתום על תצהיר, אז בפעם הבאה שהוא יבוא לחתום על תצהיר ישאלו אותו מה הוא עשה. אני מסכים שצריך להכניס שיניים לחוק הזה. אני שמעתי את נציג משרד הכלכלה. אנחנו בעד להעסיק את האנשים עם המוגבלות, לתמרץ אותם לעבוד, אבל אני הייתי מכניס הסתייגות ובקשה. אני רוצה להכניס הסתייגות כך שלשר אוצר, לשר הכלכלה, לא משנה מי, תהיה סמכות להחיל את כל מה שאנחנו קובעים פה גם על שאר השכבות שכבר יש החלטה על ייצוג הולם, למשל הערבים, החרדים. 

<היו"ר ניסן סלומינסקי:>
עזוב, אתה תפיל את החוק מיד.

<אוסאמה סעדי (הרשימה המשותפת):>
למה? אני לא מכניס את ההסתייגות הזאת כתנאי סף, אלא אני נותן לממשלה - - 
<נורית קורן (הליכוד):>
יש גם ערבים שהם אנשים עם מוגבלות.
<אוסאמה סעדי (הרשימה המשותפת):>
בהחלט, לכן אני תומך בזה. 
<גיא שמחי:>
יש הרבה מהחברה הערבית בקרב אנשים עם מוגבלות.

<אוסאמה סעדי (הרשימה המשותפת):>
אני בעד החוק, אני בעד להכניס שיניים לחוק הזה. אם כבר מתקנים את חוק עסקאות גופים ציבוריים, אני לא חושב שזה יכול לפגוע במישהו. אני גם לא חושב שהממשלה תוכל להתנגד לתת סמכות לשר האוצר או לשר הכלכלה להחיל את מה שאנחנו עושים  על שאר הגופים שהממשלה החליטה שיש לגביהם חובת ייצוג הולם. 

<נורית קורן (הליכוד):>
אני קצת סקפטית לגבי חברות שיתחילו את ההליך. זה בכל זאת ייקח זמן. כמה זמן ייקח תהליך כזה, האם שנה? 
<דפנה מאור:>
זה מאוד תלוי. עם חברות שנמצאות בתהליך קליטה אפשר להיכנס לזה.  

<נורית קורן (הליכוד):>
אנחנו מדברים על חברות שלא התחילו שום דבר, הן רוצות להיכנס עכשיו למסלול. אם אנחנו נותנים את זה רק בשלב ההתחלה של החוק, זה בסדר, רק בואו נקבע תחולה של מי שיצהיר ב-3 השנים הראשונות כך שזה יהיה תנאי הסף, כאשר אחרי 3 שנים תיגש חברה שהיא מסודרת. יש כאן בעיה. 

<רונית דודאי:>
אני מייצגת את אוכלוסיית המוגבלים הגדולה ביותר, שזאת האוכלוסייה של נפגעי הנפש. אחוזי האבטלה שלהם עצומים. אני רוצה להצטרף לגיא ולומר שידוע לנו על חוקים מהסוג הזה שנותנים תוצאות מצוינות, יש בהם אכיפה מוגדרת, ברורה, סנקציות. לא צריך לפחד מהם. מה שקורה כאן כרגע זה שאנחנו מתקדמים צעד, אבל אנחנו לא מתכוונים לזה באמת. כבר היום מעסיקים שמדברים על חוק ההרחבה מחפשים את הדרכים לעקוף אותו. אם אנחנו מתכוונים שנכים במדינת ישראל יעבדו, צריכים להיות מאוד ברורים, מאוד חד משמעים בנושא של חוקים. אם התאמצנו, עשינו חוק, צריכה להיות לו סנקציה. אני רוצה לתת דוגמה מהמשרד שלי. אנחנו מבצעים התקשרויות במיליארד שקלים לקניית שירותי שיקום בכל המכרזים. יש לנו חובה להעסיק 10% אנשים בעלי מגבלה, אחרת מוטלת עלינו סנקציה. אנחנו לא מפחדים מזה.
<נורית קורן (הליכוד):>
מה הסנקציה?
<רונית דודאי:>
הפסקת התקשרות, קנסות. אנחנו רואים שכולם מתיישרים עם זה. אני מדברת על 5 שנים שאנחנו עושים את זה. אם אנחנו הצלחנו להכניס את זה לכל מכרז, אין סיבה בעולם שאנחנו צריכים לפחד. כשהחוקים האלה מתבצעים בגרמניה, אז יש תמריצים למעסיק שמעסיק אוכלוסייה. זה צריך לבוא עם לטיפה. כשנציג האוצר הביע דאגה למעסיק, הוא צדק, צריכה להיות דאגה למעסיק, לכן הוא צריך לקבל תמרוץ חיובי על הנכונות שלו ללכת מעבר. אני לא חושבת שאנחנו יכולים לדבר על התכוונות. אם זה לא משהו שנוכל לעמוד בו באמת, חבל על המאמץ הגדול של כולם.

<איתן עמרם:>
הרעיון שלי הוא סף מינימום.

<דנה ברכפלד:>
רציתי לברך על המעבר של הצעת החוק לחוק עסקאות גופים ציבוריים, על השינוי מהעדפה לתנאי סף. אלו ההערות שנתנו בדיונים הקודמים שיושמו בהצלחה. כמו שאני רואה את זה עכשיו, שני דברים עיקריים חסרים בשביל שהצעת החוק תממש את המטרה שלשמה היא באה. הראשון, כמו שדובר פה, זה המנגנון של דיווח, אכיפה. משרד הכלכלה זה הגורם המתאים. הדבר השני, מאיך שסעיף 2 מנוסח נראה שעמידה בתנאי צו ההרחבה היא רשות, לא חובה. צו ההרחבה כבר מחייב. מהניסוח של הסעיף הזה נראה שמספיק שמעסיק מתחייב לעמוד בצו הרחבה בעתיד בשביל להיכנס למכרז. צריך להיות ברור שהוא צריך לעמוד בצו ההרחבה. אם הוא רוצה להעסיק יותר, מצוין, שיפנה למשרד הכלכלה. לא יכול להיות שהחוק הזה מרע את המצב לעומת המצב הקיים. בצו ההרחבה כבר צריך לעמוד היום מי שמעסיק. 
<היו"ר ניסן סלומינסקי:>

אם היינו יכולים לקבוע חוק שכל אחד חייב, זה היה הכי פשוט. יש חוקים שאני יכול לחוקק אותם פה בוועדה. אם נחוקק חוק והממשלה לא איתנו, אז אל"ף, זה לא יעבור, ובי"ת, הממשלה צריכה לתת תמיכות, לתת עידוד, סבסודים וכספים לאותם גופים שמעסיקים. זה לא פשוט. אם הממשלה לא בעד והיא לא תעשה, לא עשינו כלום. צריך ללכת עקב בצד אגודל עם הממשלה בדברים האלה.


יש לנו כאן את הגוף שנקרא המטה לשילוב. להערכתי זה גוף שאני יכול לסמוך עליו. מהרגע שמישהו הגיע אליו יש מישהו שיכול לעשות את הפיקוח. מה שאני צריך לעשות זה רק לוודא שיגיעו אליו, ולכן הצעת חוק תהיה כזאת שכל גוף ממשלתי כדי שהוא יחתום חוזה עם עסק שמעסיק מעל ל-25 אנשים, חייב להצהיר שהוא ימלא את סעיף 9 ואת צו ההרחבה, ויצור קשר מידי עם המטה לשילוב. מהרגע שמגיעים למטה, אני יכול לסמוך עליהם שהם יבדקו כל מפעל. כולנו מודעים לכך שלא בכל מפעל אפשר להכניס את זה. אם יש מפעל שמעסיק 30 עובדים אבל לא יכול להכניס כי אחרת הוא יפשוט את הרגל, או שהוא לא יכול לפטר, אז מה? אנחנו לא מסוגלים ליצור מפקחים. זה בדיוק מה שהם עושים. הוא חותם על לממש את סעיף 9 עם צו ההרחבה - ולפנות אליהם. אם אותו גוף יצטרך להתמודד במכרז שני, הוא יצטרך להביא אישור מהמטה שאכן הוא עומד איתו בקשר, כאשר המטה ידע להגיד אם הקשר הוא רציני או לא. גם אם עדיין לא מימשו כי זה תהליך שלוקח זמן, מבחינתנו זה הישג אדיר.
<נורית קורן (הליכוד):>
זה יהיה במכרז הראשון. במכרז הבא הוא כבר יצטרך להראות שהוא כן מעסיק.
<היו"ר ניסן סלומינסקי:>
לא שהוא מעסיק. במכרז הבא הוא צריך להביא אישור ממנה שהוא איתה בקשר. יכול להיות שהוא עדיין לא הספיק, יכול להיות שהוא מתמודד 3 חודשים אחרי כן. הוא יצטרך להראות שיש התקדמות, שהם עובדים.  

<נורית קורן (הליכוד):>
שיש התקדמות משמעותית.
<היו"ר ניסן סלומינסקי:>
אם האיש לא עומד איתה בקשר רציני, אם הוא סתם עושה צחוק מהעניין, היא תגיד: חבר'ה, האיש צוחק. אם הוא רציני, היא תכתוב שהאיש רציני, שהם מתקדמים. לזה אנחנו שואפים.
<נורית קורן (הליכוד):>

צריך להוסיף שבמידה והוא לא עושה את הפעולות האלו, אפשר להפסיק את ההתקשרות במיידי.
<מירב קדם:>
הסיבה שישבנו בדיונים, שישבנו  עם ספקים, כי החוק הזה חשוב לנו מאוד. שר האוצר וגם החשבת הכללית רואים בזה משהו שיש לקדם אותו. בנפש חפצה ישבנו לראות איך אפשר לעשות אותו הכי טוב, איך אפשר לקבל וליישם בפועל, לא שיהיה אות מתה. חשוב לי להגיד את זה, כדי שתבינו למה עד הרגע האחרון עוד ישבנו, התחבטנו ואמרנו איך עושים את זה.  

בעולם של ייצוג הולם, ואני לא מדברת רק על אנשים עם מוגבלות אלא גם על מגזרים , אתה רואה שיש תנודתיות. כשישבתי עם מנכ"לים ושאלתי איך אפשר לעשות את זה, היו כאלה שבכלל לא הכירו את צו ההרחבה. רצינו שהם יגידו לנו את מי הם מעסיקים, אלו שכבות, מה השכר שלהם. לקחנו את כל המגזרים, כפי שאנחנו רואים אותם, ספציפית על ייצוג הולם. כשהתחלנו לשבת עם משאבי אנוש ועם המנכ"לים באופן אישי, גילינו את הפערים העצומים.  הבנו שצריכה להיות פה עבודה מאוד רצינית. יתירה מזאת, מה זיהינו? לא רק סטגנציה. ראינו תופעות של מישהו שהתחיל להעסיק ברמה מסוימת, כאשר אחרי שנתיים זה ירד. היה קושי של הטמעה. ישבנו בתוך הבית והתחבטנו איך נעשה על זה אכיפה. גם לנו וגם לשר שלנו זה דבר חשוב, אנחנו רואים אותו בליבה. גילינו את הקושי האמיתי. רק בממשלה יש 25 אלף ספקים פעילים שאנחנו סוגרים איתם עסקאות. כשאתם מורידים את זה עכשיו לעולם של עסק עם 25 עובדים, הקושי שיהיה על המטה לשילוב אנשים עם מוגבלות יהיה גדול. אתם אומרים שזה יחול גם כל הרשויות. זאת הסיבה שהעברנו את זה לחוק עסקאות, אמרנו שנאכוף את זה על הרשויות ועל כל רשות ציבורית. אם נבוא עכשיו ונגיד את שני הפרמטרים הבאים: אי אפשר לחתום,  או נראה במכרז הבא, הוא בכלל לא יוכל להתמודד במכרז, כי היא לא תיתן אישור. איך היא תיתן אישור או לא תיתן אישור? היא תגיד: בוא נראה איך פעלת.  

<היו"ר ניסן סלומינסקי:>
יש לך טעות, זה לא זה. זה לא הנושא של המטה. אוי ואבוי אם ככה המטה עובד. המטה עובד אחרת לגמרי.
<מירב קדם:>
אתם אמרתם, ובצדק, מה יקרה אם שנה הוא לא עשה כלום, מה יקרה אם לא תהיה פעילות. אתם אמרתם שתרצו אישור מאותו מטה לשילוב אנשים עם מוגבלות על כך שהוא היה רציני, שהוא עשה. 

<היו"ר ניסן סלומינסקי:>
כדי לראות שהוא עשה מה שהחוק מחייב.

<מירב קדם:>
אנחנו נכנסים לעולם שהוא מאוד מאוד מורכב וקשה. ספקים יעצרו רכש של הממשלה, כי הם יגידו: רגע, לא קיבלתי אישור, תעכבי. ישבנו עם השטח כדי להביא את הדבר שאנחנו יכולים להגיד שהוא הכי טוב, שהוא הכי מקדם אותנו. מה ששמנו כאן על השולחן זה את הרשויות המקומיות ואת כולם, רצינו לראות איך אנחנו מגיעים לתובנה הזאת שספקים לא ישאלו מה זה צו ההרחבה. מחייבים אותם להצהיר שזה קיים. אנחנו עובדים בשיתוף מול דפנה. היא תקבל את כל הרשימות, היא תראה מי הספקים. נראה איך הדברים מתקדמים, נראה שהיא נותנת מענה, נראה שהספקים שלנו לא מעוכבים בעולם הזה של הרכש. כולנו יודעים כמה הרכש מורכב, כמה הרכש הוא קשה. כל היום אנחנו מנסים להתיר חסמים ולהקל. אני חושבת שזה כשלעצמו בשורה. קשה לי לשמוע שאנשים חושבים שזה כלום, אבל זו בשורה לבוא ולהגיד: חבר'ה, אי אפשר להתעלם, יש כאן חוק, צריך לקיים את החוק, ואנחנו לא מוכנים להתקשר עם מי שלא מקיים אותו. אם דפנה תבוא ותרחיב את היכולות שלה בעולם הזה, אנחנו נעשה את זה, אבל לא דרך המקרה הקטן של המכרזים נעשה את כל האכיפה של כל החוק הגדול והחשוב והראוי הזה. הבאתי את כל ספקי מינהל הרכש, בדקתי איפה הם נמצאים, מתוך מטרה לקדם את זה. המציאות היא באמת לא טובה.
<היו"ר ניסן סלומינסקי:>
את יודעת את כל המכרזים שנחתמים על ידי הגופים שאנחנו מדברים עליהם? זה מגיע אלייך?
<מירב קדם:>
לא. 

<היו"ר ניסן סלומינסקי:>
יש גוף אחד שיודע עליהם?

<מירב קדם:>
לא. כמו שהציג ירון גולן בהתחלה, אנחנו מדברים פה על העולם של כלל הרשויות הציבוריות. 

<היו"ר ניסן סלומינסקי:>
25 אלף.
<מירב קדם:>
25 אלף זה רק הממשלה, זה רק אלה שבתוך המערכת הרוחבית שאני יכולה להסתכל עליהם. אני לא יודעת על גופים ביטחוניים, משרד הביטחון, בתי חולים. אני מסתכלת על הבית הפרטי שאני אחראית עליו. 

<היו"ר ניסן סלומינסקי:>
על ה-25 אלף את יודעת? את יודעת על חוזים שנחתמים, נכון?
<מירב קדם:>
כן, זה מפורסם.
<היו"ר ניסן סלומינסקי:>
נניח שנקבל את ההצעה שלכם. אני מבין את הקושי. האם תוכלי בעוד שנה, כשנקבע ישיבה, לדווח לנו כמה מה-25 אלף שלכם פנו לדפנה כדי להמשיך בהליכים? את זה תוכלי לתת לנו?
<מירב קדם:>
אני אוכל להגיד כמה עסקאות ביצעה המדינה מבחינת כמות. דפנה תוכל לעשות את ההשלמה של כמה באמת פנו אליה. אנחנו נוכל לראות איפה אנחנו נמצאים. 
<היו"ר ניסן סלומינסקי:>
איך דפנה תדע?

<מירב קדם:>
מה שאני יכולה להגיד זה כמה התקשרויות היו בממשלה. דפנה, מתוך ההתקשרויות שהיו בממשלה, תגיד עם כמה ספקים היא התחילה לעבוד. היא תוכל להגיד כמה מעסיקים אנשים עם מוגבלות. 

<היו"ר ניסן סלומינסקי:>
כשאת חותמת עסקה, האם את יודעת אם זה גוף שמעסיק 3 עובדים או מעל 25 עובדים? 
<מירב קדם:>
אין לי את המידע.
<ירון גולן:>
היום לא יודעים. יש עבודה על מערכת שנקראת פורטל ספקים.

<מירב קדם:>
זה לא מידע שאנחנו אוספים אותו היום. גם לפי החוק, כפי שאנחנו מציעים אותו, אנחנו לא אומרים לו לנקוב במספר. 
<היו"ר ניסן סלומינסקי:>
עזבי את החוק. האם לגבי 25 אלף החוזים שבידייך את יודעת כמה עובדים יש בכל אחת מהחברות?
<ירון גולן:>
אנחנו לא יודעים את הנתון הזה. יש עבודה בתוך החשב הכללי ליצור מערכת שכל ספק יצטרך לדווח כל מיני נתונים, שזה בלי שום קשר למהלך שאנחנו עושים עכשיו. 

<היו"ר ניסן סלומינסקי:>
אם בתצהיר יהיה הנתון של כמות העובדים, יהיה לכם יותר פשוט. אז את יכולה להעביר לדפנה רשימה של כל אותם חוזים שנחתמו עם חברות מעל 25 עובדים. 

<מירב קדם:>
ככל שזה יהיה בתוך המערכת שלנו. אנחנו הפנינו לכל ספק את המידע שאנחנו רוצים לקבל - עסק קטן או גדול, איזה אוכלוסייה, כל הנושא של ייצוג, לרבות מוגבלויות וכדומה. אנחנו בתהליך. דבר ראשון, אנחנו צריכים לאסוף את המידע הזה על כל ספקי הממשלה, דבר שני, אנחנו צריכים שכל מערכות המיקון שלנו יהיו בהתאם, והדבר השלישי זו היכולת שלנו לאסוף את המידע הזה מבחינת הגנת הפרטיות. מינהל הרכש אפיין דוח שלם. 

<היו"ר ניסן סלומינסקי:>
בעסקה אפשר שכל אחד שחותם חוזה יכתוב כמה עובדים יש לו, אז אתם יכולים לשלוט על זה.
<מירב קדם:>
אם המערכת שלי לא יכולה לכלול את זה, קרי: אין לי שדה, אין לי את היכולת להזין את זה, אז המידע יהיה לי בדפים ואני לא אדע לעשות איתו כלום. אנחנו היום בתהליך. בוועדת הכלכלה אנחנו בעולם של עסקים קטנים.

<היו"ר ניסן סלומינסקי:>
אני אסביר לך למה אני מתעקש. אני הבנתי את הבעיות שיש לכם לקבל את ההצעה שלי. נניח שנלך עם ההצעה שלכם, שהיא הצעה מתקדמת, שכל אחד צריך להצהיר. עכשיו הוא מכיר את החוק עם ההרחבה. הוא עכשיו חותם שהוא יפעל לפי החוק. זאת התקדמות יפה. אני רוצה לדעת מה זה נותן בפועל. לא איכפת לי שניקח את ה-25 אלף שאתם חותמים איתם, שזו מאסה אדירה, ואחרי שנה נשב עם דפנה שתגיד: מתוך 10 אלפים עסקאות שנחתמו והן רלוונטיות, אף אחד לא בא אלי. אז אני אדע שכל החוק שעשינו היה פארסה. אם היא תגיד: מתוך 10 אלפים באו אלי 1000, אז אני אגיד שעשינו עבודה אדירה. זה נותן לי קנה מידה גם לגבי אחרים. אם יתברר שזה לא עזר, נצטרך לשבת ולהגדיר משהו. 

<איציק שמולי (המחנה הציוני):>
אני מבין את הקושי לעשות את זה במכרז השני. אתם אומרים שאתם לא ערוכים, שזה יכול לתקוע את כל הרכש. מה לגבי האפשרות להגדיל את התדירות, לבוא ולהגיד שבמכרז השני יש אור ירוק לעבור? תשימו ברקס במכרז השלישי, במכרז הרביעי.   

<היו"ר ניסן סלומינסקי:>
בעוד שנה תבוא דפנה.
<גיא שמחי:>
זאת בדיוק הדרך למסמס את זה. 

<אביבית ברקאי - אהרונוף:>
למה שנה? למה תוך כדי תהליך אי אפשר שאותו גוף ציבורי שהתקשר לא ייתן דיווח למטה על כך שפנה אליו ספק כזה וכזה? אם תוך פרק זמן שייקבע - -
<היו"ר ניסן סלומינסקי:>
מה זה "פרק זמן שייקבע"?  

<אביבית ברקאי - אהרונוף:>
פרק זמן שייקבע. דפנה תדע שאותו אדם לא פנה אליה כמתחייב באותו תצהיר. 

<היו"ר ניסן סלומינסקי:>
מי ידווח לדפנה?

<אביבית ברקאי - אהרונוף:>
אותו גוף ציבורי שמתקשר ידווח לדפנה שפנה אליו ספק. אותו ספק צריך לפנות אליה תוך חודש. אם תוך חודש דפנה רואה שאותו ספק לא פנה אליה - - 

<היו"ר ניסן סלומינסקי:>
זאת הייתה ההצעה הראשונה שלי. הם הסבירו שהם לא מסוגלים לעמוד בזה. יכול להיות שמדובר פה ב-70 אלף ספקים מכל המגזרים. 
<ערן טמיר:>
אם זה מוגבל רק למי שמעסיק 100 אנשים ומעלה, אז יש רק  3200 עסקים כאלה.

<היו"ר ניסן סלומינסקי:>
אנחנו דיברנו על 25 אלף.
<הילה רענן:>
הסוכנות לעסקים קטנים ובינוניים התנגדה לרעיון שזה יחול על עסקים שמעסיקים מעל ל-25 אנשים. הם לא נמצאים פה, לכן אני אשמח אם  נוכל להגיב מאוחר יותר.
<היו"ר ניסן סלומינסקי:>
אם אנחנו רוצים להצביע היום, איך תגיבו אחר כך? אם נגיע להצעה מוסכמת, אנחנו נצביע היום. אם לא תהיה הצעה, לא נוכל להצביע.

<ערן טמיר:>
אם יש קושי של כמויות גדולות מידי שהמערכת של משרד הכלכלה לא יודעת להתמודד עם זה, בואו נלך עם ההצעה שהגיש האוצר, נדבר על גופים גדולים. זה כבר לא 25 אלף, זה במקסימום, כולל מעסיקים ציבוריים, 3280. נמתח את הזמן שיאפשר להם להתכונן ולהירשם. צריך שתהיה איזו שהיא בקרה, שזה לא יהיה רק שליחת מכתב. 
<היו"ר ניסן סלומינסקי:>
הבקרה שלנו תהיה דרך דפנה? 
<ערן טמיר:>
כן. 

<היו"ר ניסן סלומינסקי:>
על זה אני מדבר. נצא מהנחה שהנתון שלו נכון, אז נצטרך ללכת עם ההצעה שמתייחסת למ-100 עובדים ומעלה. אל"ף, הם יצטרכו לכתוב את ההצהרה, ובי"ת, הם יצטרכו לפנות אליה. עם שלושת אלפים ומשהו הם יוכלו להתמודד. 
<איציק שמולי (המחנה הציוני):>
זה אומר שבמכרז הבא הספק של 100 עובדים ומעלה לא יוכל להתמודד - -
<היו"ר ניסן סלומינסקי:>
אלא אם כן הוא נמצא בקשר איתם. 

<איציק שמולי (המחנה הציוני):>
אנחנו לא מדברים על מצב שבו תוך שנה הוא צריך כבר לעמוד מ-0 עד 100. 

<היו"ר ניסן סלומינסקי:>
יש גופים שלא בעיה תוך זמן קצר, אם הוא באמת רוצה, ויש גופים שזה הרבה יותר מסובך. אני סומך עליה. אני סומך על המטה בתוך המשרד שלכם. אם הוא אומר לי: תשמע, הספק הזה רציני, אנחנו עובדים, ייקח זמן של 3 שנים, אז אני סומך עליה שאי אפשר לעשות לפני כן. בשבילנו זה הישג אדיר.
<גיא שמחי:>
יש נתון מ-2013 על כך שמתוך 3280 עסקים שמעסיקים מעל 100 עובדים, כ-30% עומדים בייצוג ההולם של 3%, ועוד אחוזים ניכרים מתקרבים לייצוג ההולם.
<מירב קדם:>
אתם רוצים להבטיח שמי שזכה פנה למטה. כדי למנוע את זה שעכשיו היא תצטרך לנפק אישורים והאישורים האלה יעכבו מכרזים, אני מוכנה לקחת על עצמי, שאני המשרד הממשלתי, לתת לדפנה את הרשימה. אז אני לא אצטרך שהיא תנפיק לו אישורים, כי אני אדע שהוא צריך להתחיל את התהליך. 

<היו"ר ניסן סלומינסקי:>
אני רוצה שתהיה לך את האינפורמציה. אם דפנה תגיד לך: תשמעי, אמנם יעקב פנה אלי, אבל הוא ניתק מגע, הוא לא רציני, את תצטרכי לדעת מזה כדי להגיד לנו, אחרת מה עשינו?

<מירב קדם:>
עכשיו אנחנו צריכים להיכנס לשאלה מה זה אומר רציני.

<היו"ר ניסן סלומינסקי:>
עזבי, אני סומך עליה, אני סומך עליכם. אני לא רוצה שתגדירו לי. אני לא מגדיר לכם כלום. 

<מירב קדם:>
היא תצטרך כרשות שלטונית להגיד מה זה צחוק ולא צחוק.  

<נורית קורן (הליכוד):>
זה דבר שאתם עושים כל יום, זה לא דבר שאתם לא עושים.  
<דן אורן:>
יש פה דברים שהוועדה יכולה לסכם ברמת העקרונות, כאשר ברמת הפרטים נצטרך לשבת עם  היועצת המשפטית של הוועדה.  

<איציק שמולי (המחנה הציוני):>
למה?

<דן אורן:>
עולות פה כל מיני שאלות.
<איציק שמולי (המחנה הציוני):>
מתקבלות גם תשובות. 

<דן אורן:>
לי יש דעה קצת אחרת.

<איציק שמולי (המחנה הציוני):>
אז תגיד אותה.

<היו"ר ניסן סלומינסקי:>
שמעתם את הרעיון שלנו. תגיעו לסיכום. אם אתם אומרים לי שהגעתם לסיכום, אני אעשה ישיבה של 5 דקות, לא דיון. אני מבין שאתם רוצים לעשות דיון כי זה משהו חדש. קחו שבוע, שבוע וחצי, שבועיים, תשבו, כמובן גם עם היועצת המשפטית שלנו, ותגידו לי שהגעתם להסדר. אני אעשה ישיבה של 5 דקות רק כדי להצביע ולגמור את הסיפור.
<נעמה מנחמי:>

אני מציעה שאחרי פסקה (2) נכתוב פסקה (3): התחייב מעסיק כאמור בפסקה (2) במכרז קודם, יצרף להתחייבותו אישור מאת משרד הכלכלה על קיום התחייבותו כאמור. אני מזכירה שההתחייבות היא התחייבות לפנייה.

<היו"ר ניסן סלומינסקי:>

דפנה, את יודעת על הפנייה. את גם יודעת, אחרי תקופה מסוימת, אם הפנייה הייתה כזאת שהאיש בא, חתם ומאז לא ראית אותו לגמרי. כשיגיע המכרז הבא אנחנו נדע.
<דפנה מאור:>
אנחנו נצטרך לשבת ביחד כדי להבין מה זה אומר.
<היו"ר ניסן סלומינסקי:>
אני נותן לכם את הזמן. אני הולך להכי קולא שרק יהיה, כלומר, רק כשאת מרגישה שהוא עושה צחוק מהעבודה. אני לא רוצה לבחון אם הוא קיבל 70 או קיבל 69, אבל אם הוא קיבל בין 0 ל-10 מתוך 100, זה אומר שהוא לא רציני, הוא עשה צחוק מאיתנו. מבחינתנו זאת תהיה התקדמות עצומה בנושא. קחו לכם שבועיים. 

<נורית קורן (הליכוד):>
אני רוצה שזאת לא תהיה רק פנייה, אלא שהוא גם התחיל בתהליך. 
<היו"ר ניסן סלומינסקי:>
אני מדבר על כך שהוא התחיל בתהליך. 

<אילן מגר:>
להתנות זכייה של זוכה במכרז באישור של משרד ממשלתי זה לא מעשי, זה לא יעבוד. הליך הרכש הוא הליך מאוד מורכב. ההליך של קביעת זוכה הוא בעצמו מורכב, הוא דורש בחינה של הרבה מאוד אישורים. אין לזה אח ורע, לדעתי, בתקנות חובת המכרזים ובהוראות התכ"ם.  

<איציק שמולי (המחנה הציוני):>
הגיע הזמן שיהיה לזה אח ורע. זו בדיוק הסיבה שלשמה התכנסנו .
<אילן מגר:>
כמו שאמרתי, הליך קביעת הזוכה מורכב ולא מותנה באישורים של משרדי ממשלה אחרים. יש מצבים שבהם אנחנו דורשים התחייבויות של ספקים, יש מצבים שאנחנו דורשים הצהרות של ספקים. 
<היו"ר ניסן סלומינסקי:>
החוק חל עליכם? סעיף 9 חל עליכם?
<אילן מגר:>
בוודאי.
<היו"ר ניסן סלומינסקי:>
מישהו מהספקים שלכם מממש את זה? 

<אילן מגר:>
מה שנדרש על פי החוק, על פי התקנות ועל פי הוראות התכ"ם של משרד האוצר – בוודאי.
<היו"ר ניסן סלומינסקי:>
מה זה נקרא שהוא מממש?
<אילן מגר:>
כאשר ספקים נדרשים להצהיר שהם עומדים בהוראות החוק לגבי נושא של אי העסקת עובדים זרים.
<היו"ר ניסן סלומינסקי:>
אתם פעם בדקתם אם הם מעסיקים עובדים זרים או לא?
<אילן מגר:>
אנחנו מסתמכים על ההצהרות שלהם. 

<היו"ר ניסן סלומינסקי:>
אף פעם לא בדקתם שום הצהרה, אפילו לא מקרית? 
<אילן מגר:>
הוראות התכ"ם מחייבות אותנו לקבל הצהרה של הספק,  הן לא מחייבות אותנו לבדוק.  

<גיא שמחי:>
זה בדיוק מה שיקרה פה.
<ירון גולן:>
זה חוק עסקאות גופים ציבוריים.
<היו"ר ניסן סלומינסקי:>
אף פעם לא עשיתם בדיקה על מנת לראות אם עובדים עליכם, אם לא עובדים עליכם?
<אילן מגר:>
אנחנו מסתמכים, בעיקר בכל מה שקשור לזכויות עובדי קבלן, על יחידת הביקורת במשרד האוצר. היא מבצעת בדיקות. משרד האוצר בודק. זה לא תנאי לקביעת זוכה במכרז. אני לא שולח את הספק להביא פתק ממשרד האוצר על כך שהוא בסדר.
<היו"ר ניסן סלומינסקי:>
על מה אתם עושים ביקורת?
<אילן מגר:>
על עניין של זכויות עובדים. 

<היו"ר ניסן סלומינסקי:>
נניח שמשרד האוצר בדק ומצא שהאיש חתם ולא מממש את זה, מה קורה, הוא מודיע לכם את זה?  הוא יכול להשתתף בעוד מכרז, לחתום ועוד פעם לעשות צחוק? ככה זה הולך?

<אילן מגר:>
מה שקורה בתחום הזה של שמירה על זכויות עובדי קבלן זה שמשרד האוצר נותן ניקוד  שאנחנו מחויבים לשקלל אותו בקביעת זוכה במכרזים. זה רק בנושא הזה. 

<היו"ר ניסן סלומינסקי:>
איך אתה מקבל משהו של משרד אחר? 

<אילן מגר:>
אני כפוף להוראות משרד האוצר בכל הנושא של רכש. 

<היו"ר ניסן סלומינסקי:>
זה קיים.
<אילן מגר:>
זה לא אישור שהוא עשה דבר כזה או אחר.
<איציק שמולי (המחנה הציוני):>
אנחנו לא מדברים על הפנייה במכרז הראשון.

<אילן מגר:>
זה לא משנה אם זה יהיה בעוד 10 שנים.

<איציק שמולי (המחנה הציוני):>
זה בוודאי משנה, כי גם אתה, כאיש שאמון על אכיפת החוק, לא רוצה שיעשו צחוק מהחוק.

<אילן מגר:>
בוודאי.

<איציק שמולי (המחנה הציוני):>
זו מטרת העניין פה.

<היו"ר ניסן סלומינסקי:>
רבותיי, שמעתם את המשטרה ואת האחרים. תיקחו שבועיים. יכול להיות שתבואו ותגידו: ניסינו, לא הולך, זה המקסימום שאנחנו מסוגלים. יכול להיות שיתברר שאתם יכולים לעשות עוד צעד, מאחר ואני בטוח שכולנו רוצים שזה יתממש. מה שאנחנו רוצים זה לתת איזה שהוא אלמנט כדי שאנשים יבינו וידעו שהם לא יכולים סתם לחתום. אצלם יש את האוצר שעושה בדיקה אקראית, פה תהיה בדיקה אקראית דרך זה. 

<נורית קורן (הליכוד):>
התקשרויות במכרזים הן בדרך כלל של חברות שחוזרות על עצמן, ככה שזאת לא בעיה. אם נותנים אישור פעם אחת, אחר כך ממשיכים הלאה. 

<היו"ר ניסן סלומינסקי:>
תודה. סליחה מכל אלה שאולי רצו ולא דיברו. הישיבה נעולה. 

<הישיבה ננעלה בשעה 14:50.>

